《竹浦渔归》
宋代·石汝砺

钓罢收纶日既残，扁舟一叶解登湾。
长歌欸乃乘风去，鸣橹咿登趁月还。
翡翠跃飞红蓼内，鸳鸯惊起白苹间。
奔驰马足车尘者，回首烟波羡尔閒。

作者简介：英州人，号碧落子。少颖敏，读书过目成诵。为广闻见，逾岭往江西，从名人游。久而精通五经，尤深于《易》。晚年进所著《易解》、《易图》于朝，为王安石所抑。苏轼谪惠州，与论《易》理，至日暮方散。明于乐律，以琴为准，著《碧落子琴断》，为郑樵所称。